ההחלטה של ארצות הברית להשליך את גופתו של אוסמה בן לאדן בלב ים עוררה סערה בעולם המוסלמי. ההחלטה נבעה ככל הנראה מהרצון למנוע ממקום קבורתו להפוך למקום עלייה לרגל, וכן כדי למנוע את הבעיה סביב מציאת מקום קבורה למבוקש הבכיר בעולם. סעודיה, שם נולד בן לאדן, סירבה ככל הנראה לקבל את גופתו. אולם המעשה זכה לגינויים בכל רחבי העולם המוסלמי גם בקרב דמויות סוניות הנחשבות למתונות.
ד"ר אחמד טייב, נשיא אוניברסיטת אל-אזהר בקהיר, המוסד הדתי החשוב ביותר בעולם הסוני, אמר כי האיסלאם מתנגד לקבורה בים. "כל גופה, אם היא משתייכת למישהו שנרצח או מת מסיבות טבעיות, חייבת לזכות ליחס מכובד. הגופות של מאמינים, ושל לא מאמינים, מוסלמים או נוצרים, זכאיות לכבוד", מסר עוזרו.
בכיר אחד במוסד הנחשב, מחמוד עאשור, אמר כי השלכת הגופה בלב ים היא "חטא": "אפילו אם מישהו טובע, הרי שיש לחפש אחר גופתו כדי לאפשר לו קבורה מכובדת באדמה". הוא הוסיף כי היה על האמריקאים לקבור אותו מבלי לסמן את קברו.
בן לאדן נורה בראשו ובגופו כמה פעמים. גופתו הועברה במסוק לנושאת מטוסים, "מאחר שלא היתה אופציה קרקעית", אמר פקיד בכיר בפנטגון. לדבריו לאחר שלא נמצאה אפשרות לקבור את הגופה באדמה, עדיין היה צורך להביא את הגופה לקבורה בתוך 24 שעות מרגע המוות, כך לפי חוקי השריעה.
ה-CNN דיווח כי הטקס הדתי נערך על סיפון נושאת המטוסים "קארל וינסון", בים הערבי, בין השעות 1:10 ל-2:10 לפנות בוקר. "הגופה נשטפה והושמה בתכריכים לבנים. קצין הקריא כמה דברים באנגלית שתורגמו לערבית על ידי דובר השפה. הגופה הושמה על משטח חלק שהורם והגופה גלשה לתוך הים".